# Адолф Андерсен

### от Уикипедия, свободната енциклопедия

Адолф Андерсен немски шахматист
Роден: | 6 юли 1818 Бреслау, Германия
Починал: | 13 март 1879 Бреслау, Германия

Карл Ернст Адолф Андерсен (нем. Karl Ernst Adolf Anderssen) е немски шахматист, един от най-известните и титуловани майстори на 19 век. Той има дълга шахматна кариера, като на периоди е считан за водещия шахматист в света. Прочут е и до днес със своя комбинационен талант и блестяща игра.

## [редактиране] Ранни години

Андерсен е роден през 1818 г. в Бреслау, в пруската провинция Силезия. Той живее в родния си град през по-голямата част от живота си. Не се е женил никога, съжителства с овдовялата си майка и неомъжената си сестра. Завършва гимназия в Бреслау, след това в университета в родния си град изучава математика и философия. След като завършва, на 29 години той става асистент, а по късно и професор по математика във Friedrichs-Gymnasium. Андерсен живее спокойния, уравновесен, заседнал живот на средната класа в града. Макар че професията му е преподавател по математика, неговото хоби и страст е шахматът.

Андерсен се учи да играе шах от баща си, когато е на девет години. Неговата шахматна кариера се развива бавно, той не е шахматно чудо, в гимназията и университета той все още не може да победи по-добрите немски майстори. За първи път става известен с публикацията на шахматни задачи - Aufgaben fuer Schachspieler през 1842 г. По късно през 1846 г. той става редактор на списанието Schachzeitung.

## [редактиране] Лондон 1951

През 1848 г. Андерсен играе мач с професионалния шахматист Даниел Хорвиц, с когото завършва наравно. На базата на този мач и добрата си шахматна репутация Андерсен е поканен като представител на немския шахмат на първия в света международен шахтурнир в Лондон 1851 г. Разходите по пътуването и престоя в Лондон се оказват съществени за ограничените средства, с които той разполага. Хауърд Стаунтон обаче предлага на Андерсен да плати разходите ако трябва от джоба си, в случай че последния не успее да завоюва парична награда от турнира. Това е щедро предложение и Андерсен го приема. В Лондон той побеждава Лионел Кизерицки, Йозеф Сен, самия Стаунтон и Мамадюк Уивил и за всеобща изненада печели турнира.

Андерсен се прославя също и с две от своите неофициални партии. В тях той побеждава с блестящи комбинации, включващи тежки жертви на фигури. Първата, наречена Безсмъртната партия, с белите срещу Лионел Кизерицки през 1851 г. той жертва офицер, два топа и накрая дамата. Във втората, играна в Берлин през 1852 г. с белите срещу Дюфрен жертвите са по-умерени, но все пак повече от дама и лека фигура.

В следващите няколко години той е смятан от мнозина за най-добрия играч в света, но след завършване на турнира е принуден да се върне към преподавателската професия от финансови съображения. През 1858 г. Андерсен среща американската звезда Пол Морфи в един изключителен мач в Париж, където той губи с две победи срещу седем за Морфи и два равни. В този мач Андерсен използува шахматен дебют с 1. а2-а3, наречен по-късно на негово име. Този дебют обаче никога не е бил популярен в сериозни състезания.

## [редактиране] Лондон 1862

Три години след загубата от Морфи Андерсен печели турнира в Лондон 1862. Това е първия международен турнир по система 'всеки срещу всеки'. От 13 срещи той има 12 победи и единствена загуба от Джон Оуен. По това време Морфи вече се е оттеглил от шахмата. През 1866 г. Андерсен играе мач срещу 30-годишния Вилхелм Щайниц, като губи с 6:8. По време на мача възникват някои нови идеи в областта на шахматната стратегия. Съвременни коментатори смятат, че с този мач Щайниц става световен шампион, но по онова време нито играчите нито някой от съвременниците е излизал с такава декларация. По-късно Андерсен губи втори мач срещу Щайниц.

## [редактиране] Баден-Баден 1870

Най-големия си успех Андерсен постига по-късно в своя живот като печели турнира в Баден-Баден 1870 г. Това е най-силния турнир в историята на шахмата до този момент. Андерсен завършва първи пред стария си противник Щайниц, както и пред силни шахматисти като Нойман и Блекбърн. На 59-годишна възраст Андерсен постига своята последна голяма победа - второ място на турнира в Лайпциг. Две години по-късно той умира. Вестник Deutsche Schachzeitung отбелязва смъртта му с некролог от деветнадесет страници

## [редактиране] Творчество

Адолф Андерсен
Illustrated London News, 1846

Мат в пет хода

Ефектен ключов ход 1. Дb1-e1!!. На 1. ... d2:e1Д следва 2. Td8-d4 f2-f1Д 3. Td4-a4+ Оb5:a4 4. b3-b4+ Дe1:b4 5. a3xb4 Мат.

## [редактиране] Външни препратки

- The Immortal Game Безсмътната партия с подробен коментар

Взето от „http://bg.wikipedia.org../../../%D0%B0/%D0%B4/%D0%BE/%D0%90%D0%B4%D0%BE%D0%BB%D1%84_%D0%90%D0%BD%D0%B4%D0%B5%D1%80%D1%81%D0%B5%D0%BD_a50a.html“.

Категория: Немски шахматисти

##### Views

- Статия
- Беседа
- Текуща версия

##### Търсене

##### На други езици

- العربية
- Brezhoneg
- Česky
- Deutsch
- English
- Español
- Français
- Galego
- עברית
- Bahasa Indonesia
- 日本語
- Македонски
- Plattdüütsch
- Nederlands
- Polski
- Português
- Română
- Русский
- Српски / Srpski
- Svenska